Għandi l-pjaċir nistiednek għal-laqgħa li jmiss tal-Kunsill Ewropew fil-25 u s-26 ta' Ġunju 2015. Il-laqgħa tagħna ser tibda bħas-soltu bi skambju ta' fehmiet mal-President tal-Parlament Ewropew. F'din l-okkażjoni, u wkoll fil-preżenza tal-Presidenti tal-Bank Ċentrali Ewropew u tal-Grupp tal-Euro, il-President tal-Kummissjoni ser jippreżenta r-rapport dwar governanza ekonomika aħjar fiż-żona tal-euro. Wara r-ritratt tal-grupp, ser niddedikaw l-ewwel sessjoni ta' ħidma tagħna u l-ikla ta' filgħaxija għall-migrazzjoni. Għandna bżonn nagħmlu ħilitna kollha biex titrażżan iż-żieda fil-flussi ta' migrazzjoni illegali u biex jiġi żviluppat approċċ ibbilanċjat u ġeografikament komprensiv. F'din il-laqgħa tal-Kunsill Ewropew, nixtieq li nikkonċentraw fuq tliet dimensjonijiet ewlenin tal-approċċ tal-Unjoni - rilokazzjoni/risistemazzjoni, ritorn/riammissjoni/riintegrazzjoni u kooperazzjoni mal-pajjiżi ta' oriġini u ta' transitu. Ser naqblu wkoll dwar il-parti rilevanti tal-konklużjonijiet. Fi tmiem l-ikla l-Prim Ministru Cameron ser jippreżenta l-pjanijiet tiegħu għal referendum (in/out) fir-Renju Unit. Nhar il-Ġimgħa, matul it-tieni sessjoni ta' ħidma tagħna, is-Segretarju Ġenerali tan-NATO Jens Stoltenberg ser jispjega kif in-NATO qed tirrispondi għal sfidi ġodda marbuta mas-sigurtà. Wara ser niddiskutu l-punti l-oħra tal-aġenda u nadottaw il-bqija tal-konklużjonijiet. B'kont meħud tal-kontribut notevoli tiegħu għall-iżvilupp tal-proġett Ewropew, nipproponi li nikkonferixxu t-titlu ta' "Ċittadin Onorarju tal-Ewropa" lil Jacques Delors. Ara l-paġna tal-laqgħa